b'\n_START_ARTICLE_\nT\xc3\xbal\xc2\xb7lia Minor\n_START_SECTION_\nOr\xc3\xadgens familiars\n_START_PARAGRAPH_\nT\xc3\xbal\xc2\xb7lia era una de les filles del sis\xc3\xa8 rei de Roma, Servi Tul\xc2\xb7li. Com que aquest no havia accedit al poder triat pel senat com era tradici\xc3\xb3 en la monarquia romana, sin\xc3\xb3 que havia estat subtilment col\xc2\xb7locat per l\'esposa de l\'anterior rei, Tarquini Prisc, i mogut tamb\xc3\xa9 per la por d\'acabar com Tarquini Prisc, ferit mortalment pels fills de l\'anterior rei Anc Marci, va decidir unir lla\xc3\xa7os familiars amb els fills de Tarquini Prisc. Aix\xc3\xad doncs, va casar les seves filles amb aquests: La filla gran, coneguda com a T\xc3\xbal\xc2\xb7lia Maior, amb Luci Tarquini i la menor, T\xc3\xbal\xc2\xb7lia Minor, amb Arruns._NEWLINE_El rei tamb\xc3\xa9 va voler contentar la filla de Tarquini Prisc, casant-la amb un militar molt ric, Marc Juni Brut.\n_START_SECTION_\nMatrimoni amb Tarquini\n_START_PARAGRAPH_\nEls matrimonis preparats pel pare no van donar bon resultat. T\xc3\xbal\xc2\xb7lia Minor era de car\xc3\xa0cter ambici\xc3\xb3s mentre que el seu marit era un soldat conformat amb el lloc que li havia tocat. El matrimoni de la seva germana tampoc era un matrimoni feli\xc3\xa7, ja que era una dona de car\xc3\xa0cter massa modest, en comparaci\xc3\xb3 a les aspiracions de Luci Tarquini._NEWLINE_Es creu que T\xc3\xbal\xc2\xb7lia va procurar la mort d\'Arruns, per\xc3\xb2 no hi ha prou informaci\xc3\xb3 sobre com va passar. Llavors Luci Tarquini va repudiar la seva dona i es va casar amb la seva cunyada v\xc3\xaddua.\n_START_SECTION_\nAssassinat del seu pare\n_START_PARAGRAPH_\nLuci Tarquini i T\xc3\xbal\xc2\xb7lia Minor van estar conspirant en secret per enderrocar el seu pare. Van contactar amb els senadors que havien estat afavorits pel pare de Luci Tarquini, Tarquini Prisc, i quan van tenir assegurat el seu suport es van decidir a fer el cop d\'estat. Luci Tarquini es va presentar davant el senat i va ocupar el tron exigint ser reconegut com a nou rei mentre acusava el seu sogre de no ser mereixedor del t\xc3\xadtol._NEWLINE_El rei, en assabentar-se del que estava passant, va anar cap al senat on va demanar explicacions. Luci Tarquini va mantenir la posici\xc3\xb3: L\'acusava de no ser digne del t\xc3\xadtol per haver nascut d\'una esclava i de no haver estat escollit pel senat. Despr\xc3\xa9s, es va aixecar i el va fer fora de la sala a espentes. El vell rei, estava perplex i va intentar tornar a casa per\xc3\xb2 una multitud de clients de Luci Tarquini i dels senadors que li donaven suport l\'esperaven fora i el van copejar fins a matar-lo._NEWLINE_Per aquesta actitud Luci Tarquini, va passar a ser conegut com a Tarquini el Superb. Poc despr\xc3\xa9s la seva esposa, T\xc3\xbal\xc2\xb7lia Minor, es va presentar al senat per aplaudir al nou rei. A la tornada, el carruatge en qu\xc3\xa8 viatjava es va haver d\'aturar a causa d\'un grup de gent que s\'havia reunit enmig del carrer. Preguntant qu\xc3\xa8 passava, li van dir que hi havia un home mort (el seu pare) est\xc3\xa8s a terra. Llavors ella mateixa va fuetejar els cavalls i en passar per damunt es va esquitxar amb la sang del difunt. Despr\xc3\xa9s d\'aix\xc3\xb2 el carrer es va con\xc3\xa8ixer amb el nom de "Vicus Sceleratus", que es podria traduir per "la zona male\xc3\xafda" o "la zona del crim".'